Helt siden tidlig på 1990-tallet var Bærum kommune og Oslo kommune og staten uenige om hvordan flyplassområdet skulle bebygges etter flyttingen. I 1994 vedtok Bærum kommune en plan som innebar maksimalt 2300 boliger på området, etter et vedtak i Bærum Høyre om maksimalt to boliger per mål. Bærumspolitikerne ville ha bygdemessig bebyggelse og ingen høyhus eller bymessig preg på området. Samtidig ville Oslo kommune som eide store deler av tomtene fra flyplasstiden heller bygge en drabantby med rundt 15.000 innbyggere som kunne ta av mye av presset på boligmarkedet i Oslo. Uenigheten førte til endringer i planene: Under trusler om statlig regulering vedtok Bærum kommune senere at 6300 boliger skulle bygges, men også å tillate store næringsbygg (se under). Det er i dag dermed blitt en blandingsbebyggelse på Fornebu hvor boliger og hovedkontorer ligger ved siden av hverandre.